Il-kontroversja dwar il-ħruġ minn niċċa tal-Madonna tal-Karmnu fiż-Żurrieq… se jsir b'mod privat Il-Konfraternità tal-Madonna tal-Karmnu flimkien mal-Għaqda Karmelitana Banda Queen Victoria għadha kemm infurmat lin-nies li fuq struzzjonijiet tal-Awtoritajiet tas-Saħħa, il-ħruġ tal-Istatwa tal-Madonna tal-Karmnu mill-Oratorju għall-Knisja Arċipretali ser isir assolutament b'mod privat f'ġurnata u ħin li ser jingħataw fl-aħħar ħinijiet. Qalu li l-istatwa ma toħroġx jekk jinġabru n-nies. Temmew jgħidu li għaldaqstant importanti li kulħadd jibqa f'daru biex il-Madonna tkun tista' titgawda fil-Knisja matul il-ġranet li ġejjin. Dan wara li lbieraħ fost il-partitarji tal-Madonna tal-Karmnu fiż-Żurrieq kien hemm ferment sħiħ hekk kif sar magħruf li l-vara tal-Madonna tal-Karmnu kienet se tinħareġ minn niċċa it-Tnejn fl-10 ta' bil-lejl. Dan meta din il-vara dejjem inħarġet il-Ħadd f'nofsinhar. Għadd ta' partitarji bdew jistaqsu min ta l-ordni biex tinħareġ fl-10.00 ta' bil-lejl, waqt li oħrajn bdew jgħidu li għandha tinħareġ bħas-soltu l-Ħadd f'nofsinhar basta jiġu segwiti ir-regolamenti tal-Covid19. Partitarju li tkellem magħna qalilna li "sirna nafu għax kien hemm l-eks sindku li kiteb fuq is-sit soċjali tiegħu li se tinħareġ fl-10 ta' bil-lejll. Għalfejn dan il-ħabi? Mela xi diżunur li l-istatwa toħroġ minn niċċa? Jagħmlu x'jagħmu, xorta waħda se nkunu hemm nilqgħuha." L-eks Sindku taż-Żurrieq Natius Farrugia iddikjara li "dan il-ħabi kollu li l-vara tal-Madonna tal-Karmnu ħierġa nhar it-Tnejn 10 ta' bil-lejl għalfejn? Mhux xorta ninżlu. Din deċiżjoni tal-Kurja? Tistgħu tordnaw kull ħin tal-ġurnata jew tal-lejl għax waħedha mhux ser toħroġ. Ma beżżagħna ħadd u xejn."